**บันทึกหลักการและเหตุผล**

**หลักการ**

ให้มีข้อบัญญัติเรื่องการขุดดินและถมดิน พ.ศ.2558

**เหตุผล**

เพื่อประโยชน์ในการกำกับดูแลการประกอบการขุดดินและถมดินภายในเขตองค์การบริหารส่วนตำบลทอนหงส์ ซึ่งพระราชบัญญัติสภาตำบลและองค์การบริหารส่วนตำบล พ.ศ.2537 และแก้ไขเพิ่มเติมถึงฉบับที่ 6 พ.ศ.2552 ประกอบพระราชบัญญัติการขุดดินและถมดิน พ.ศ.2543 ให้กระทำได้โดยตราเป็นข้อบัญญัติ จึงตราข้อบัญญัตินี้ใช้บังคับภายในเขตองค์การบริหารส่วนตำบลทอนหงส์

**-1-**

**ข้อบัญญัติองค์การบริหารส่วนตำบลทอนหงส์**

**เรื่อง การขุดดินและถมดิน พ.ศ.2558**

โดยที่เป็นการสมควรตราข้อบัญญัติองค์การบริหารส่วนตำบลทอนหงส์ เรื่องการขุดดินและถมดิน ในเขตองค์การบริหารส่วนตำบลทอนหงส์

อาศัยอำนาจตามความในมาตรา 71 แห่งพระราชบัญญัติสภาตำบลและองค์การบริหารส่วนตำบล พ.ศ.2537 ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ 5) พ.ศ.2546 ประกอบกับมาตรา 7 มาตรา 8 มาตรา 17 มาตรา 18 และมาตรา 26 แห่งพระราชบัญญัติการขุดดินและถมดิน พ.ศ.2543 องค์การบริหารส่วนตำบลทอนหงส์ โดยได้รับความเห็นชอบจากสภาองค์การบริหารส่วนตำบลทอนหงส์ และนายอำเภอพรหมคีรี จึงตราข้อบัญญัติไว้ดังต่อไปนี้

ข้อ 1 ข้อบัญญัตินี้ เรียกว่า “ข้อบัญญัติองค์การบริหารส่วนตำบลทอนหงส์ เรื่องการขุดดินและ ถมดิน พ.ศ.2558.”

ข้อ 2 ข้อบัญญัตินี้ ให้ใช้บังคับตั้งแต่วันที่ได้ประกาศโดยเปิดเผย ณ สำนักงานองค์การบริหารส่วนตำบลทอนหงส์ แล้ว 7 วัน

ข้อ 3 ในข้อบัญญัติองค์การบริหารส่วนตำบลทอนหงส์ นี้

“เจ้าพนักงานท้องถิ่น” หมายความว่า นายกองค์การบริหารส่วนตำบลทอนหงส์

“พนักงานเจ้าหน้าที่” หมายความว่า ผู้ซึ่งเจ้าพนักงานท้องถิ่นแต่งตั้งให้ปฏิบัติการตามข้อบัญญัตินี้

“ดิน” หมายความว่า หิน กรวด หรือทราย หรืออินทรียวัตถุต่าง ๆ ที่เจือปนกับดิน

“พื้นดิน” หมายความว่า พื้นผิวของดินที่เป็นอยู่ตามสภาพธรรมชาติ

“ขุดดิน” หมายความว่า การกระทำแก่พื้นดินเพื่อนำดินขึ้นจากพื้นดินหรือทำให้พื้นดินเป็นบ่อดิน

“บ่อดิน” หมายความว่า แอ่ง บ่อ สระ หรือช่องว่างใต้ดินที่เกิดจากการขุดดิน

“ถมดิน” หมายความว่า การกระทำใด ๆ ต่อดินหรือพื้นดินโดยการถมดิน

“เนินดิน” หมายความว่า ดินที่สูงขึ้นกว่าระดับพื้นดินโดยการถมดิน

“แบบแปลน” หมายความว่า แบบแสดงแผนที่สังเขป แผนผังบริเวณ รูปตัด และรายละเอียดในการขุดดินและถมดิน

“รายการประกอบแปลน” หมายความว่า ข้อความแจ้งรายละเอียดเกี่ยวกับชนิดที่ดิน ความลึกและขนาดของบ่อดินที่จะขุด ความสูงและพื้นที่ของเนินดินที่จะถมดิน ความลาดเอียงของบ่อดินหรือเนินดิน ระยะห่างจากบ่อดินหรือเนินดินถึงเขตที่ดินหรือสิ่งปลูกสร้างของบุคคลอื่น วิธีการป้องกันการพังทลายของดินหรือสิ่งปลูกสร้าง และวิธีการในการขุดดินหรือถมดิน ตลอดจนสภาพพื้นที่และบริเวณข้างเคียง ระดับดินเดิม คุณสมบัติของดินที่จะขุดหรือจะถม พร้อมทั้งวิธีการปฏิบัติ หรือวิธีการสำหรับขุดดินหรือถมดินเพื่อไปตามแบบแปลน

-2-

“รายการคำนวณ” หมายความว่า รายการแสดงวิธีการคำนวณหาค่าเสถียรภาพความลาดเอียงที่ปลอดภัยในการขุดดินหรือถมดิน หรือรายการแสดงวิธีการคำนวณความปลอดภัยของกำแพงดิน หรือรายการแสดงวิธีการคำนวณวิธีป้องกันการพังทลายของดินด้วยวิธีอื่น

“ที่สาธารณะ” หมายความว่า ที่ซึ่งเปิดหรือยินยอมให้บุคคลเข้าไป หรือใช้เป็นทางสัญจรได้ ไม่ว่าจะมีการเรียกเก็บค่าตอบแทนหรือไม่ ให้หมายความรวมถึง ทางสาธารณะ และลำห้วยสาธารณะด้วย

“คณะกรรมการตรวจสอบการขุดดินถมดิน” หมายความว่า คณะบุคคลซึ่งได้รับการแต่งตั้งจากนายกองค์การบริหารส่วนตำบล ตั้งแต่ 3-7 คน ซึ่งประกอบด้วย รองนายกองค์การบริหารส่วนตำบล,สมาชิกสภาองค์การบริหารส่วนตำบล,พนักงานองค์การบริหารส่วนตำบล และผู้ซึ่งนายกองค์การบริหารส่วนตำบลเห็นสมควร ให้มีหน้าที่ตรวจสอบการขุดดิน ถมดินก่อนออกใบรับแจ้ง การขุดดินถมดินตามแบบแปลนหรือข้อกำหนดรวมไปถึงกรณีมีการร้องเรียนเพื่อนำเสนอเจ้าพนักงานท้องถิ่นดำเนินการต่อไป

**การขุดดิน**

**-----**

ข้อ 4 ผู้ใดประสงค์จะทำการขุดดินโดยมีความลึกจากระดับพื้นดินเกิน 3 เมตร หรือพื้นที่ ปากบ่อดินเกิน 10,000 ตารางเมตร ให้แจ้งต่อเจ้าพนักงานท้องถิ่นตามแบบที่เจ้าพนักงานท้องถิ่นกำหนด จะต้องจัดทำแบบแปลน รายการประกอบแปลน และรายการคำนวณของผู้ได้รับใบอนุญาตให้ประกอบวิชาชีพวิศวกรรมควบคุม สาขาวิศวกรรมโยธา ไม่ต่ำกว่าระดับสามัญวิศวกรตามกฎหมายว่าด้วยการประกอบวิชาชีพวิศวกร

ผู้ได้รับใบรับแจ้งต้องเสียค่าธรรมเนียมและค่าใช้จ่ายตามที่กำหนดในท้ายข้อบังคับนี้

ข้อ 5 การขุดดินที่มีความลึกเกิน 20 เมตร ต้องมีการป้องกันการพังทลายของดินหรือสิ่งปลูกสร้างโดยมีการติดตั้งอุปกรณ์สำหรับวัดการเคลื่อนตัวของดินและต้องจัดทำแบบแปลนรายการประกอบแบบแปลนและรายการคำนวณ ของผู้ได้รับใบอนุญาตให้ประกอบวิชาชีพวิศวกรรมควบคุม สาขาวิศวกรรมโยธา ไม่ต่ำกว่าระดับสามัญวิศวกรรม ตามกฎหมายว่าด้วยการประกอบวิชาชีพวิศวกร

ความในวรรคหนึ่งมิให้บังคับแก่การขุดบ่อน้ำใช้ ที่มีพื้นที่ปากบ่อดินไม่เกิน 4 ตารางเมตร

ข้อ 6 ห้ามดำเนินการขุดดิน เพื่อใช้ประโยชน์ในการฝังกลบขยะวัสดุกระจายพิษหรือรังสี โดยเด็ดขาด

ข้อ 7 การขุดดินที่มีความลึกจากระดับพื้นดินเกิน 2 เมตร หรือมีพื้นที่ปากบ่อดินเกิน 3,000 ตารางเมตร ปากบ่อดินจะต้องห่างจากแนวเขตที่ดินของบุคคลอื่นหรือที่สาธารณะเป็นระยะไม่น้อยกว่าสองเท่าของความลึกของบ่อดินที่จะขุดแต่ต้องไม่น้อยกว่า 5 เมตร กรณีบ่อทราย ปากบ่อทรายจะต้องห่างจากแนวเขตที่ดินของบุคคลอื่น หรือที่สาธารณะเป็นระยะไม่น้อยกว่า 4 เท่าของความลึกของบ่อทรายที่จะขุด แต่ต้องไม่น้อยกว่า 10 เมตร เพื่อป้องกันการพังทลายของดินหรือสิ่งปลูกสร้าง เว้นแต่จะได้มีการจัดการป้องกันการพังทลายของดินหรือสิ่งปลูกสร้าง โดยการรับรองของวิศวกรผู้ได้รับใบอนุญาตให้ประกอบวิชาชีพวิศวกรรมควบคุม สาขาวิศวกรรมโยธา ไม่ต่ำกว่าระดับสามัญวิศวกรรม ตามกฎหมายว่าด้วยการประกอบวิชาชีพวิศวกร

-3-

ข้อ 8 ในระหว่างการขุดดินตามมาตรา 17 ผู้ขุดดินจะต้องระบายน้ำบนพื้นดิน บริเวณขอบบ่อดินไม่ให้น้ำท่วมขัง และต้องไม่ใช้พื้นที่บริเวณขอบบ่อดินเป็นที่กองดินหรือวัสดุอื่นใดในลักษณะที่อาจจะเป็นอันตรายแก่การพังทลายของดิน หรือสิ่งปลูกสร้าง

ข้อ 9 ในระหว่างการขุดดิน ผู้ขุดดินต้องเก็บใบรับแจ้ง แผนผังบริเวณ และรายการไว้ที่ขุดดินชุดหนึ่ง และพร้อมที่จะให้พนักงานเจ้าหน้าที่ตรวจดูได้

ข้อ 10 ผู้ขุดดินจะต้องดำเนินการขุดดินตามหลักเกณฑ์และเงื่อนไข ดังต่อไปนี้

1. การขุดดิน ต้องมีการเตรียมการป้องกันการพังทลายของดิน
2. การขุดดิน ต้องห่างจากอาคารบ้านเรือนผู้อื่นอย่างน้อย 10 เมตร ความลาดเอียง 0.5 เท่าของความลึก
3. การขุดดิน ต้องห่างจากที่ดินใกล้เคียงอย่างน้อย 5 เมตร ยกเว้นการขุดทราย ต้องห่างจากที่ดินใกล้เคียงอย่างน้อย 10 เมตร ความลาดเอียง 0.5 เท่าของความลึกจากที่ดินใกล้เคียงอย่างน้อย 10 เมตร ความลาดเอียง 0.5 เท่าของความลึก
4. การขุดดิน ต้องห่างจากที่สาธารณประโยชน์หรือลำห้วยสาธารณประโยชน์อย่างน้อย 10 เมตร ลาดเอียง 0.5 เท่าของความลึก ยกเว้นการขุดดินเพื่อการเกษตร ห่างจากลำห้วยสาธารณประโยชน์ อย่างน้อย 5 เมตร ลาดเอียง 0.5 เท่าของความลึกหรือตามที่เจ้าพนักงานท้องถิ่นเห็นสมควร

ข้อ 11 การขุดดินโดยมีความลึกจากระดับพื้นดินไม่เกิน 2 เมตร เมื่อจะขุดดินใกล้แนวเขตที่ของผู้อื่น ต้องจัดการป้องกันการพังทลายของดินตามวิสัยที่ควรกระทำ ดังนี้

1. เว้นระยะห่างจากที่ดินใกล้เคียง อย่างน้อย 2 เมตร
2. เว้นระยะห่างจากที่สาธารณประโยชน์หรือลำห้วยสาธารณประโยชน์ อย่างน้อย 10 เมตร

ข้อ 12 ผู้ขุดดินต้องตั้งป้ายสีสะท้อนแสงเพื่อเตือนอันตราย ขนาดกว้างไม่น้อยกว่า 50 เซนติเมตร และยาวไม่น้อยกว่า 1 เมตร ทำด้วยวัสดุถาวร โดยติดตั้งไว้เป็นระยะไม่เกิน 40 เมตร รอบบ่อดิน ในตำแหน่งที่เห็นง่ายตลอดระยะเวลาทำการขุดดิน

ข้อ 13 ผู้ขุดดินจะต้องขุดดินตามพื้นที่ที่แจ้ง และเมื่อสิ้นสุดการขุดจะต้องปรับพื้นที่ให้เป็นไปตามแบบแปลนและต้องตรวจสอบเสถียรภาพของบ่อดินและดำเนินการให้มีความมั่นคงปลอดภัยอยู่เสมอ และต้องแจ้งให้เจ้าพนักงานท้องถิ่นตรวจสอบความถูกต้องเมื่อสิ้นสุดการขุดดินนั้น

ข้อ 14 การขุดดินในบริเวณที่ติดต่อกับที่สาธารณะหรือทางสาธารณะ ผู้ขุดต้องจัดให้มีสิ่งกันตก หรือราวกันที่มั่นคงแข็งแรงรอบบริเวณนั้น รวมทั้งติดตั้งไฟฟ้าให้มีแสงสว่างเพียงพอหรือไฟสัญญาณเตือนอันตรายจำนวนพอสมควร ในระหว่างเวลาพระอาทิตย์ตกถึงพระอาทิตย์ขึ้นตลอดระยะเวลาที่ทำการขุดดินในกรณีการขุดดิน

ตามวรรคหนึ่ง ในพื้นที่ที่ไม่มีไฟฟ้าแสงสว่าง ต้องทาสีสิ่งกันตกหรือราวกั้นด้วยสีสะท้อนแสงที่มองเห็นได้ชัด

-4-

ข้อ 15 ผู้ขุดดินต้องใช้เส้นทางในการขนดิน ตามที่เจ้าพนักงานท้องถิ่นเห็นชอบเท่านั้น

15.1 ผู้ขุดดิน ผู้ประกอบการ และเจ้าของรถบรรทุกต้องควบคุมมิให้มีวัสดุตกหล่น

15.2 ผู้ขุดดิน ผู้ประกอบการ ต้องควบคุมพฤติกรรมของผู้ขับรถบรรทุกอย่าให้ขับรถในลักษณะกีดขวาง ประมาท หวาดเสียว อันอาจเกิดอันตรา

15.3 ผู้ประกอบการขนส่งดิน เจ้าของรถบรรทุกต้องจำกัดความเร็วไม่เกิน 30 กิโลเมตร/ชั่วโมง ในเขตองค์การบริหารส่วนตำบลทอนหงส์ ยกเว้นทางหลวงสาย 4016

15.4 ผู้ประกอบการขนส่งดิน ต้องบรรทุกน้ำหนักไม่เกินตามที่กฎหมายกำหนด

15.5 ผู้ขุดดินจะต้องยินยอมชดใช้ความเสียหายใด ๆ ที่อาจเกิดขึ้นอันเนื่องมาจากการขุดดินและการขนส่งดิน

**การถมดิน**

**-------------------**

ข้อ 16 ผู้ใดประสงค์จะทำการถมดินโดยมีความสูงของเนินดินเกินกว่าระดับที่ดินต่างเจ้าของที่อยู่ข้างเคียง และมีพื้นที่เกิน 1,600 ตารางเมตร (หนึ่งไร่) ต้องแจ้งการถมดินนั้นต่อเจ้าพนักงานท้องถิ่น ตามแบบที่เจ้าพนักงานท้องถิ่นกำหนด โดยยื่นเอกสารแจ้งข้อมูลดังต่อไปนี้

1. แผนผังบริเวณที่ประสงค์จะทำการถมดิน
2. แผนผังแสดงเขตที่ดินและที่ดินบริเวณข้างเคียง
3. วิธีการถมดินและการระบายน้ำ
4. ระยะเวลาทำการถมดิน
5. ชื่อผู้ควบคุมงาน
6. ที่ตั้งสำนักงานของผู้แจ้ง
7. ภาระผูกพันต่าง ๆ ที่บุคคลอื่นมีส่วนได้เสียเกี่ยวกับที่ดินที่จะทำการถมดิน

16.1 ผู้ใดจะทำการถมดินติดกับทางสาธารณะ ทุกขนาดพื้นที่ต้องแจ้งการถมดินนั้น ต่อเจ้าพนักงานท้องถิ่นเพื่อให้เจ้าพนักงานท้องถิ่น ตรวจสอบและออกใบรับแจ้งจึงจะดำเนินการถมดินได้ โดยยื่นเอกสารตามที่เจ้าพนักงานท้องถิ่นเห็นสมควร

16.2 การถมดินที่ติดกับทางสาธารณะ ต้องมีความสูงของเนินดินเฉลี่ยไม่เกิน 50 เซนติเมตร จากระดับถนน พร้อมจัดทำกำแพงกันดินตามที่เจ้าพนักงานท้องถิ่นเห็นสมควร

ข้อ 17 การถมดินที่มีพื้นที่ของเนินดินติดต่อเป็นผืนเดียวกันเกิน 1,600 ตารางเมตร และมีความสูงของเนินดินเกินกว่าระดับที่ดินต่างเจ้าของที่อยู่ข้างเคียง ต้องจัดทำแบบแปลน รายการประกอบแบบและรายการคำนวณ ของผู้ได้รับใบอนุญาตให้ประกอบวิชาชีพวิศวกรรมควบคุม สาขาวิศวกรรมโยธา ไม่ต่ำกว่าระดับสามัญวิศวกร ตามกฎหมายว่าด้วยการประกอบวิชาชีพวิศวกร

ข้อ 18 การถมดินที่มีพื้นที่ของเนินดินติดต่อเป็นผืนเดียวกันเกิน 1,600 ตารางเมตร และมีความสูงของเนินดินตั้งแต่ 5 เมตร นับจากระดับที่ดินต่างเจ้าของที่อยู่ข้างเคียง ต้องจัดทำแบบแปลน รายการประกอบแบบแปลนและรายการคำนวณ ของผู้ได้รับใบอนุญาตให้ประกอบวิชาชีพวิศวกรรมควบคุม สาขาวิศวกรรมโยธา ระดับวุฒิวิศวกร ตามกฎหมายว่าด้วยการประกอบวิชาชีพวิศวกร

-5-

ข้อ 19 การถมดินที่มีพื้นที่ของเนินดินติดต่อเป็นผืนเดียวกันเกิน 1,600 ตารางเมตร และมีความสูงของเนินดินเกินกว่าระดับที่ดินต่างเจ้าของที่อยู่ข้างเคียง จะต้องมีผู้ควบคุมงานเป็นผู้ได้รับใบอนุญาตให้

ประกอบวิชาชีพวิศวกรรมควบคุม สาขาวิศวกรรมโยธา ไม่ต่ำกว่าระดับสามัญวิศวกร ตามกฎหมายว่าด้วยการประกอบวิชาชีพวิศวกร

ข้อ 20 การถมดิน ส่วนฐานของเนินดินจะต้องห่างจากแนวเขตที่ดินของบุคคลอื่นหรือที่สาธารณะเป็นระยะไม่น้อยกว่าความสูงของเนินดินที่จะถม เว้นแต่จะได้มีการจัดการป้องกันการพังทลายของดินหรือสิ่งปลูกสร้าง โดยมีการรับรองจากผู้ได้รับใบอนุญาตให้ประกอบวิชาชีพวิศวกรรมควบคุม สาขาวิศวกรรมโยธา ไม่ต่ำกว่าระดับสามัญวิศวกร ตามกฎหมายว่าด้วยการประกอบวิชาชีพวิศวกร

ข้อ 21 การถมดินในบริเวณที่ติดต่อกับทางสาธารณะ ผู้ถมดินต้องตั้งป้ายสีสะท้อนแสงเพื่อเตือนอันตราย ขนาดกว้างไม่น้อยกว่า 50 เซนติเมตร และยาวไม่น้อยกว่า 1 เมตร ทำด้วยวัสดุถาวร ไว้บนเนินดินที่ถมดินที่ติดทางสาธารณะ ในตำแหน่งที่เห็นง่ายตลอดระยะเวลาที่ทำการถมดิน

ข้อ 22 ในกรณีที่ผู้ถมดินจะทำการถมดินชิดที่ของบุคคลอื่น ที่มีระยะห่างจากส่วนกลางของลาดเนินดิน ถึงเขตที่ดินน้อยกว่า 0.50 เมตร ต้องได้รับความยินยอมเป็นหนังสือจากเจ้าของที่ดินข้างเคียง

การถมดินตามวรรคหนึ่ง หากจะต้องทำกำแพงกั้นดินหรือฐานรากเสริมเพื่อป้องกันการพังทลาย ของดิน ให้ปฏิบัติตามกฎหมายว่าด้วยการควบคุมอาคาร

ข้อ 23 การถมดินที่มีพื้นที่ที่เป็นเนินดินเกินกว่าระดับที่ดินต่างเจ้าของที่อยู่ข้างเคียงและมีพื้นที่ของเนินดินไม่เกิน 1,600 ตารางเมตร (หนึ่งไร่) จะต้องจัดให้มีการระบายน้ำให้เพียงพอที่จะไม่ก่อให้เกิดความเดือดร้อนแก่เจ้าของที่ดินใกล้เคียงหรือบุคคลอื่น โดยระบายน้ำสาธารณะหรือจัดให้มีแหล่งรับน้ำที่เพียงพอต่อปริมาณน้ำที่ต้องระบายออกจากเนินดิน

23.1 การถมดินทุกขนาดพื้นที่ติดกับทางสาธารณะ ต้องวางท่อระบายน้ำตามแนวเขตทางสาธารณะตามที่เจ้าพนักงานท้องถิ่นกำหนด

ข้อ 24 ผู้ถมดินต้องควบคุมลูกจ้าง หรือตัวแทนให้ปฏิบัติการถมดินให้ถูกต้องและต้องรับผิดในการกระทำของลูกจ้างหรือตัวแทน ซึ่งกระทำในทางการจ้างหรือตามที่ได้รับมอบหมาย

ข้อ 25 ผู้ถมดินต้องใช้เส้นทางในการขนดิน ตามที่เจ้าพนักงานท้องถิ่นเห็นชอบเท่านั้น

25.1 ผู้ถมดิน ผู้ประกอบการ และเจ้าของรถบรรทุกต้องควบคุมมิให้มีวัสดุตกหล่น

25.2 ผู้ถมดิน ผู้ประกอบการ ต้องควบคุมพฤติกรรมของผู้ขับรถ อย่าให้ขับรถในลักษณะกีดขวาง ประมาท หวาดเสียว อันอาจเกิดอันตราย

25.3 ผู้ประกอบการขนส่งดิน เจ้าของรถบรรทุกต้องจำกัดความเร็วไม่เกิน 30 กิโลเมตร/ชั่วโมง ในเขตองค์การบริหารส่วนตำบลทอนหงส์ ยกเว้นถนนทางหลวงสาย 4016

25.4 ผู้ประกอบการขนย้ายดิน ต้องบรรทุกน้ำหนักไม่เกินตามที่กฎหมายกำหนด

25.5 ผู้ถมดินจะต้องยินยอมชดใช้ความเสียหายใด ๆ ที่อาจเกิดขึ้นอันเนื่องมาจากการถมดินและการขนส่งดิน

ข้อ 26 ในการขุดดินหรือถมดิน จะต้องจัดให้มีเครื่องหมายแสดงขอบเขตที่ดินที่จะทำการขุดดินหรือถมดิน และให้มีเครื่องหมายแสดงแนวเขตที่ดิน พร้อมติดตั้งป้ายขนาดกว้างไม่น้อยกว่า 120 เซนติเมตร ยาวไม่น้อยกว่า 240 เซนติเมตร ในบริเวณที่ทำการขุดดินหรือถมดิน ที่สามารถเห็นได้ง่ายตลอดเวลาที่ทำการขุดดินหรือถมดิน โดยแสดงข้อความดังต่อไปนี้

-6-

โครงการขุดดิน/ถมดินเพื่อ......................................พื้นที่.............ไร่..............งาน................ตารางวา ใบรับแจ้งเลขที่.....................................วันเริ่มต้น.......................................วันสิ้นสุด............................................ชื่อผู้ควบคุมงาน/ผู้ออกแบบแปลน..................................................เลขที่ทะเบียน ก.ว......................................ชื่อผู้ดำเนินการขุดดิน/ถมดิน.............................................................................................................................บ้านเลขที่..................................ตรอก/ซอย.................................ถนน..............................หมู่ที่.........................ตำบล/แขวง..............................อำเภอ/เขต...................................จังหวัด..........................................................รหัสไปรษณีย์..........................................โทรศัพท์...............................................

ข้อ 27 การขุดดินหรือถมดิน จะกระทำได้เฉพาะในเวลาระหว่างพระอาทิตย์ขึ้นถึงพระอาทิตย์ตก ถ้าจะกระทำในเวลาระหว่างพระอาทิตย์ตกถึงพระอาทิตย์ขึ้น ต้องได้รับอนุญาตเป็นหนังสือจากเจ้าพนักงานท้องถิ่น

ข้อ 28 ในระหว่างการขุดดินหรือถมดิน และหลังการขุดดินหรือถมดินเจ้าของที่ดินหรือผู้แจ้ง หรือผู้ควบคุมงาน ต้องตรวจสอบเสถียรภาพของดินให้มีความมั่นคงปลอดภัยอยู่เสมอ

การขุดดินหรือถมดินตามวรรคหนึ่ง ต้องไม่ก่อให้เกิดความเสียหายต่อทรัพย์สิน หรือสิ่งปลูกสร้างของบุคคลอื่น หรือทรัพย์สินอันเป็นสาธารณประโยชน์ ในกรณีที่ทรัพย์สินของทางราชการเสียหาย เจ้าของที่ดินหรือผู้แจ้ง หรือผู้ควบคุมงานหรือผู้รับจ้างต้องร่วมกันรับผิดชอบความเสียหายที่เกิดขึ้น และต้องซ่อมแซมให้อยู่ในสภาพเดิมตามที่เจ้าพนักงานท้องถิ่นกำหนด วิธีการ ทั้งนี้ ต้องภายใน 30 วัน นับแต่วันที่ทรัพย์สินเสียหาย ซึ่งการซ่อมแซมทรัพย์สินดังกล่าวไม่เป็นการทุเลาคดีความ

ข้อ 29 เจ้าพนักงานท้องถิ่นมีอำนาจออกคำสั่งเป็นหนังสือ สั่งให้ผู้ขุดดินผู้ถมดินหรือเจ้าของหยุดการขุดดินหรือถมดินหรือจัดการป้องกันความเสียหายที่อาจเกิดขึ้น จัดการแก้ไขการขุดดินหรือถมดินนั้นได้ตามที่เห็นสมควร เมื่อมีผู้ได้รับความเสียหายจากการขุดดินหรือถมดินร้องขอ ผู้ขุดดิน ผู้ถมดินหรือตัวแทนหรือเจ้าของที่ดินอำนวยความสะดวกตามสมควร

ข้อ 30 พนักงานเจ้าหน้าที่มีอำนาจเข้าไปตรวจสอบสถานที่ที่มีการขุดดินหรือถมดิน ว่าได้ปฏิบัติตามข้อบัญญัติหรือไม่ ทั้งนี้ในระหว่างเวลาพระอาทิตย์ขึ้นถึงพระอาทิตย์ตก หรือในระหว่างเวลาทำการ และให้ผู้ขุดดิน ผู้ถมดินหรือตัวแทนหรือเจ้าของที่ดินอำนวยความสะดวกตามสมควร

ข้อ 31 ในกรณีที่มีการกระทำความผิดตามข้อบัญญัตินี้ ให้มีบทกำหนดโทษตามพระราชบัญญัติการขุดดินและถมดิน พ.ศ.2543

31.1 ผู้ใดไม่ปฏิบัติตามข้อ 15.1,15.2,15.3,15.4,15.5,25.1,25.2,25.3,25.4, และ 25.5 ต้องระวางโทษปรับตั้งแต่ 500-1,000 บาท

ข้อ 32 ผู้ใดขุดดินหรือถมดินที่มีลักษณะต้องแจ้งต่อเจ้าพนักงานท้องถิ่นตามข้อบัญญัตินี้อยู่ก่อนวันที่ข้อบัญญัตินี้มีผลใช้บังคับที่ท้องถิ่น ให้ปฏิบัติตาม ข้อ 4 หรือ ข้อ 16 แล้วแต่กรณี ภายในสิบห้าวันนับแต่วันที่ข้อบัญญัตินี้มีผลบังคับในท้องถิ่น และเมื่อได้ดำเนินการแล้ว ให้ถือว่าผู้นั้นได้รับใบแจ้งตามข้อบัญญัตินี้

บรรดาใบรับแจ้งการขุดดินหรือถมดิน ที่ได้ออกก่อนวันใช้ข้อบัญญัตินี้ให้คงใช้ได้ต่อไปจนสิ้นอายุใบรับแจ้งนั้น

-7-

ข้อ 33 ให้นายกองค์การบริหารส่วนตำบลทอนหงส์ มีหน้าที่รักษาการให้เป็นไปตามข้อบัญญัตินี้และให้มีอำนาจออกกฎ ระเบียบ คำสั่ง เพื่อปฏิบัติให้เป็นไปตามข้อบัญญัตินี้

ประกาศ ณ วันที่ เดือน พ.ศ. 2558

(นายสันติ ศรีเมือง)

นายกองค์การบริหารส่วนตำบลทอนหงส์

เห็นชอบ

นายอำเภอพรหมคีรี

**บัญชีอัตราค่าธรรมเนียมท้ายข้อบัญญัติองค์การบริหารส่วนตำบลทอนหงส์**

**เรื่องการขุดดินและถมดิน พ.ศ.2558**

|  |  |  |
| --- | --- | --- |
| **ลำดับที่** | **ประเภท** | **อัตราค่าธรรมเนียม** |
| **1** | **ค่าธรรมเนียม** |  |
|  | 1.1 ใบรับแจ้ง การขุดดิน หรือถมดิน | ฉบับละ 500 บาท |
|  | 1.2 ค่าคัดสำเนา หรือถ่ายเอกสาร | หน้าละ 1 บาท |
|  | 1.3 ค่ารับรองสำเนา | หน้าละ 5 บาท |
| **2** | **ค่าใช้จ่าย** |  |
|  | 2.1 ค่าพาหนะเดินทางในการไปตรวจสอบสถานที่ขุดดิน | ให้จ่ายเท่าที่จำเป็นและใช้จ่ายจริง |
|  | หรือถมดิน |  |
|  | 2.2 ค่าเบี้ยเลี้ยงในการเดินทางไปตรวจสอบสถานที่ขุดดิน | ให้จ่ายเท่าที่จำเป็นตามระเบียบ |
|  | หรือถมดิน | ของทางราชการแก่ผู้ไปทำงาน |
|  |  | เท่าอัตราของทางราชการ |